《送孜生》
宋代·刘敞

遭遇爵位轻，治平进取难。不见明经士，白首成一官。

怜尔吾家驹，学问知所安。得名万众中，奋迅生羽翰。

天子临广廷，公卿肃衣冠。传呼署甲乙，谁不倾目观。

我时忝陪侍，趋拜玉座前。鄂秀莩亦荣，不自知欣欢。

勿言势尚卑，无以地固寒。鸾凤曾棘栖，蛟龙亦泥蟠。

孟轲称三乐，富贵不与焉。恨我不如尔，千钟益悲叹。

奈何方远别，浩荡江湖间。临分岂自胜，流涕空汍澜。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。